በጎንደር ከተማ አስተዳደር የሚስተዋለውን የኤሌክትሪክ ኃይል አቅርቦትና ጥራት ችግር ለመቅረፍ እየተሠራ እንደሆነ ተገለጸ፡፡
ባሕር ዳር፡ ሚያዝያ 14/2012 ዓ.ም (አብመድ) በጎንደር ከተማ አስተዳደር ረዘም ላሉ ዓመታት የኤሌክትሪክ ኃይል አቅርቦት እና መቆራረጥ ችግር ይነሳል፡፡ በተለይም መነቃቃት የታየበትን የኢንዱስትሪ መንደር የኤሌክትሪክ ኃይል ችግር እየፈተነው መሆኑን ባለሀብቶች ተደጋጋሚ ቅሬታ ያቀርባሉ፡፡ ከኢንዱስትሪ መንደሮች ባለፈም በከተማዋ የመኖሪያ ቤቶች የመብራት ዝርጋታ ላይ ችግር እንዳለ ነዋሪዎች ይጠቅሳሉ፡፡ በተለምዶ አርባዕይቱ እንስሳ በሚባለው አካባቢ እንደሚኖሩ የነገሩን አቶ ዋሲሁን ሲሳይ “የመብራት ዝርጋታ እንዲፈጸምልን ጠይቀን ከተማ አስተዳደሩ ቢፈቅድልንም መብራት ኃይል አልዘረጋልን ብሎ እየተቸገርን ነው” ብለዋል፡፡ በተደጋጋሚ ለየቢ.ኬ.ቲ.ኤም ትሬዲንግ የጎንደር ኮንክሪት ፓል ፋብሪካ ሥራ አስኪያጅ አቶ ከፈለኝ አየለ የኃይል አቅርቦቱ እየተሻሻለ ቢሆንም አሁንም መስተካከል ያለባቸው ችግሮች መኖራቸውን ተናግረዋል፡፡ የመቆራረጥ ችግሩ ቢቀንስም አንድ ጊዜ ከጠፋ ለረጅም ሰዓት መዘግዬት እንዳለም ተናግረዋል፡፡ የቢ.ኬ.ቲ.ኤም ትሬዲንግ የጎንደር ኮንክሪት ምሰሶ ፋብሪካ በ172 ሚሊዮን ብር በጀት የተቋቋመና በቀን 120 ምሰሶዎችን እንደሚያመርትም ሥራ አስኪያጁ ነግረውናል፡፡ 10 ዓይነት ምርቶችን ማምረት እንደሚችል እና አሁን ላይ ግን በሚቀርበው ጥያቄ መሠረት ስድስት ዓይነት ምርቶችን ብቻ እያመረተ እንደሚገኝም አስረድተዋል፡፡ ፋብሪካው የመብራት አገልግሎት ስርጭትን ተደራሽ ለማድረግ በሚደረገው ጥረት ትልቅ አስተዋጽዖ እንዳለው የተናገሩት ሥራ አስኪያጁ የከተማ አስተዳደሩ መነቃቃት ላይ ለሚገኘው የከተማዋ ኢንዱስትሪ ድጋፍ ማድረግ እንደሚገባውም ጠይቀዋል፡፡የጎንደር ከተማ አስተዳደር ተቀዳሚ ምክትል ከንቲባ ማስተዋል ስዩም (ኢንጂነር) የኤሌክትሪክ ኃይል ችግሩ ምንጭ የኢንዱስትሪ መንደሩ የኤሌክትሪክ መስመር ወደ ወረዳ ከሚሄደው ጋር የተገናኘ ስለሆነ መሆኑን ጠቅሰዋል፡፡ ችግሩን በዛለቂነት ለመፍታትም ራሱን የቻለ መስመር እንዲዘረጋለት ሥራዎች መጀመራቸውን አስታውቀዋል፡፡ በከተማዋ የኢንዱስትሪ እንቅስቃሴው ጥሩ መነቃቃት ላይ መሆኑን የጠቀሱት ተቀዳሚ ምክትል ከንቲባው የኤሌክትሪክ ኃይል አቅርቦትና ጥራት ችግሮችን ለመቅረፍ ጥረት እየተደረገ መሆኑን አስገንዝበዋል፡፡ “በከተማዋ ቅሬታ የሚነሳባቸው ስፍራዎችን እየመረጥን መስመር የመዘርጋትና ትራንስፎርመር የመጠገን ሥራዎችም እየሠራን ነው፤ ከእኛ አቅም በላይ የሆነውንም የክልሉ መንግሥት ድጋፍ እንዲያደርግ እየጠየቅን ነው” ሲሉም ተናግረዋል፡፡በኢትዮጵያ ኤሌክትሪክ አገልግሎት የጎንደር ዲስትሪክት ዳይሬክተር ሞገስ አበራ በከተማዋ በዘርፉ የሚነሱ ችግሮችን እየፈቱ መሆናቸውን ጠቅሰዋል፡፡ የግብዓት አቀርቦቱ ሙሉ ለሙሉ ባይባልም እየተፈታ መሆኑንም ተናግረዋል፡፡ “አሁን ላይ ያለው ተነሳሽነት ጥሩ ነው፤ በከተማዋም ጥሩ ነገር እንሠራለን ብዬ እጠብቃለሁ” ያሉት ዳይሬክተሩ የኢንዱስትሪ መንደሩን የመብራት ፍላጎት ለማሟላት እየተሠራ መሆኑን ጠቅሰዋል፡፡ “በአጭር ጊዜ ውስጥ ከተማዋን የተሻለ ተጠቃሚ ለማድረግ በቁርጠኝነት እየሠራን ነው” ሲሉም ቃል ገብተዋል፡፡ዘጋቢ፡- ታርቆ ክንዴ